Venstre kan velte Norsk Tippings spillmonopol
Den nye regjeringen la frem sin regjeringsplattform mandag kveld. I den åpner Høyre og Fremskrittspartiet for poker og utenlandske spillselskaper i Norge. Partiene ønsker en utredning for å se hvilke konsekvenser det vil få. Støttepartiene til den nye regjeringen, Venstre og Kristelig Folkeparti, støtter opp om ønsket om en slik utredning.Dersom utredningen viser at en avvikling av spillmonopolet gir mer penger til idrett, kultur og frivillighet, vil regjeringspartiene etter det VG forstår få støtte fra Venstre til å innføre lisensordning for utenlandske spillselskaper. Det betyr at de tre partiene vil ha flertall for å gjøre den dramatiske endringen.Det innebærer at en lisensordning for de utenlandske spillselskapene må sikre inntektene til idrett, kultur og frivillighet, samtidig som den ikke må bidra til økt spillavhengighet. Elvestuen er klar på at de utenlandske spillselskapene uansett må operere innenfor et strengt lovverk om de får lov å konkurrere med Norsk Tipping i Norge. - Det blir ikke snakk om et frislipp. Hvilke typer spill som tillates og hvilke regler som rammer det inn må være likt for alle. Det er en lik utfordring enten det er monopol eller ikke, sier han. Kristelig Folkeparti er tydelige på at de ikke ønsker utenlandske spillselskaper velkommen i landet. Det er dermed et tydelig skille mellom de to støttepartiene til regjeringen, men Venstre står fritt til å bestemme seg for å et eventuelt ja til en lisensordning. Krf: - Utredning ofte starten på noe Selv om Krf sier nei til både poker og mulige konkurrenter til Norsk Tipping, er partiet positive til utredningen Høyre og Fremskrittspartiet ønsker. - Jeg regner med at vi vil bli konsultert om hvordan denne utredningen skal gjøres. Alle partiene må være interessert i å få alle kortene på bordet, selv om vi har et litt ulikt utgangspunkt politisk. En utredning står enhver regjering fritt til å bestille og vi hindrer ikke en slik, men det er ingen tvil om at vi i utgangspunktet ikke ser behov for å utvide markedet, sier parlamentarisk leder i Krf, Hans Olav Syversen, til VG. - Tenker du at dette kan være første skritt mot å tillate utenlandske spillselskaper og poker i Norge? - Her kan jeg jo dra en parallell til Lofoten og Vesterålen. Det er ikke for ingenting at en konsekvensutredning ble stanset der. En utredning er ofte starten på noe, men vi få se hvilke premisser de legger i den. Vi vil anbefale at de ser på sosiale konsekvenser og de spillene vi allerede har som genererer inntekter til norsk idrett, sier Syversen.I Norges Idrettsforbund (NIF) har både president Børre Rognlien og generalsekretær Inge Andersen vært bestemte på at de ikke ønsker at monopolet til Norsk Tipping skal forsvinne. Selv om Danmark har valgt en lisensordning liknende den som skal bli utredet i Norge, mener NIF enerettsmodellen er den som generer mest penger til norsk idrett. 3. juni i år skrev Andersen en kronikk i Aftenposten om nettopp dette.Overfor VG tirsdag er han ikke like kategorisk. - Jeg forventer at vi blir invitert av en ny idretts- og kulturminister til dialog og samtaler i en slik utredning. Det er regjeringen og Stortinget i dette landet som styrer og bestemmer hvilke utredninger de vil gjøre. Jeg mener det blir feil og prematurt å gå inn i en diskusjon om hvilke konsekvenser den kan få før vi har snakket om dette, sier Andersen. På spørsmål om han tror norsk idrett kommer bedre ut med ny regjering, svarer Andersen at NIF vil «føre uendret dialog med regjering og Storting», før han etter gjentatte spørsmål fra VG svarer: - Jeg tror norsk idrett vil utvikle seg utmerket godt med ny regjering og et nytt storting.
Med flertall i Stortinget kan Norsk Tipping falle. At nettopp det skjer, er mer realistisk enn noensinne.